Efter en regnfuld sommer er høsten ved at være i hus hos de nordjyske landmænd.

Udbyttet af 100 hektar med hvede og 25 hektar med rajgræs-frø er i lade. Landmand og planteavler Hans Christian Holst fra Asaa gør foreløbig status. - Der er omkring 20 procent mindre udbytte end sidste år. Til gengæld er kvaliteten helt i top, siger Hans Christian Holst. For lidt sol og for megen regn. Afgrødernes vækstbetingelser her i landsdelen har ikke været de bedste den her sommer. - Det resultat Hans Christian Holst har skabt,  er meget sigende for hvordan det ser ud i hele Nordjylland, siger planteavlskonsulent Søren Greve Olesen fra LandboNord. Den bedre kvalitet med et højere indhold af for eksempel protein, skyldes ifølge både landmanden og hans planteavlskonsulent den såkaldte landbrugspakke. Kvælstofnormen er i år blevet hævet med 16 procent. Det har betydet at landmændene har måttet køre mere husdyrgødning ud eller måttet kunstgøde mere end før. - Hvis ikke vi havde fået lov at gøde mere, så havde det da set helt forfærdeligt ud, siger landmand Hans Christian Holst.